Cuneiform Tablet CCT 4 30b (BM 113337)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na im-dí-lim qí-bi₄-ma um-ma i-dí-{d}IŠKUR-ma a-na-kam ṭup-pí-kà a-na-ku ù en-nam-a-šùr ni-iš-ta-me-ma um-ma a-na-ku-ma a ma-lá té-er-tí a-wi-lim KÙ.BABBAR ku-nu-uk-ma a-na a-wi-lim šé-bi-il₅ um-ma šu-ut-ma KÙ.BABBAR a-na qá-tí-a lá ma-qí-it KÙ.BABBAR a-na qá-tí-a i-ma-qú-ut-ma KÙ.BABBAR-áp-šu ú-šé-ba-al-šum um-ma a-na-ku-ma iš-tù-ma KÙ.BABBAR a-na qá-tí-kà lá ma-aq-tá-ni a ma-lá na-áš-pé-er-tí wa-ar-ki-tim 20 ma-na KÙ.BABBAR ù ṣí-ba-tí-šu ma-lá a-na ṣí-ib-tim il₅-qé-a-ku-ni lu-bi-il₅-šum-ma ù ší-tám wa-ar-kà šé-bi-il₅ um-ma šu-ut-ma ta-lá-ak lá wa-áš-ba-tí KÙ.BABBAR i-ba-ší-ma lá ú-šé-ba-al-šum-ma ma KÙ.BABBAR a-na ṣí-ib-tim i-lá-kam a-na-kam a-wi-lúm e-mu-qá-tám e-ta-ú a-wa-tám ḫi-mì-ṭam šu-up-ra-šu-ma a-na-kam lá ú-ša-as-ḫa-ra-ni ù a ma-lá té-er-tí-kà PUZUR₄-a-na aṣ-ba-at-ma um-ma a-na-ku-ma KÙ.BABBAR dí-nam um-ma šu-ut-ma KI wa-ar-ki-ú-tim ú-šé-ba-lá-kum